21 Μαρτίου 2022

**ΔΕΛΤΙΟ ΤΥΠΟΥ**

**Εθνικό Δίκτυο Ιατρικής Ακριβείας για τα Νευροεκφυλιστικά Νοσήματα:**

**Καινοτόμες δράσεις στην υπηρεσία των πολιτών**

Τις δράσεις τις οποίες θέτει στην υπηρεσία των πολιτών παρουσιάζει για πρώτη φορά στο ευρύ κοινό το **Εθνικό Δίκτυο Ιατρικής Ακριβείας στη βάση των Νευροεκφυλιστικών Νοσημάτων (ΕΔΙΑΝ)**. Η εκδήλωση θα πραγματοποιηθεί στις 31 Μαρτίου 2022 στο Μέγαρο Μουσικής Αθηνών και το κοινό θα έχει την ευκαιρία να την παρακολουθήσει είτε δια ζώσης είτε διαδικτυακά, κατόπιν εγγραφής.

Το ΕΔΙΑΝ, μία εμβληματική πρωτοβουλία του Υπουργείου Ανάπτυξης και Επενδύσεων, υπό την εποπτεία της Γενικής Γραμματείας Έρευνας και Καινοτομίας, καθιστά τη χώρα συνδιαμορφωτή της ιατρικής του μέλλοντος προς όφελος της κοινωνίας και της δημόσιας υγείας. Το Δίκτυο ξεκίνησε τη λειτουργία του το 2020, ως μία συντονισμένη προσπάθεια του εγχώριου ερευνητικού και ακαδημαϊκού οικοσυστήματος για την αντιμετώπιση των υγειονομικών προκλήσεων των καιρών και δη της ραγδαίας αύξησης των νευροεκφυλιστικών ασθενειών (νόσος Πάρκινσον, Πολλαπλή Σκλήρυνση, νόσος Αλτσχάιμερ και άλλες μορφές άνοιας), με αρχική χρηματοδότηση 2,2 εκ. €, συντονιστή τον Πρόεδρο του Ιδρύματος Τεχνολογίας και Έρευνας και Καθηγητή της Ιατρικής Σχολής του Πανεπιστημίου Κρήτης, Νεκτάριο Ταβερναράκη και συν-συντονιστή, τον Καθηγητή της Ιατρικής Σχολής του Εθνικού και Καποδιστριακού Πανεπιστημίου Αθηνών, Λεωνίδα Στεφανή.

Στην εκδήλωση θα απευθύνουν χαιρετισμό ο Υφυπουργός Ανάπτυξης και Επενδύσεων, Δρ. Χρίστος Δήμας, ο Γενικός Γραμματέας Έρευνας και Καινοτομίας, Καθηγητής Αθανάσιος Κυριαζής και εκπρόσωποι συλλόγων ασθενών, ενώ ο Καθηγητής του Πανεπιστημίου Johns Hopkins των ΗΠΑ, Κωνσταντίνος Λυκέτσος, θα δώσει ομιλία με τίτλο «Η ιατρική ακριβείας στην προαγωγή θεραπευτικών προσεγγίσεων για τη νόσο Αλτσχάιμερ και σχετικές παθήσεις». Θα συμμετάσχουν, επίσης, εκπρόσωποι από όλους τους φορείς του ΕΔΙΑΝ: Ίδρυμα Τεχνολογίας και Έρευνας, Εθνικό και Καποδιστριακό Πανεπιστήμιο Αθηνών, Αριστοτέλειο Πανεπιστήμιο Θεσσαλονίκης, Ελληνικό Ινστιτούτο Παστέρ, Ίδρυμα Ιατροβιολογικών Ερευνών της Ακαδημίας Αθηνών, Ερευνητικό Κέντρο Βιοϊατρικών Επιστημών «Αλέξανδρος Φλέμιγκ», Πανεπιστήμιο Πατρών, Πανεπιστήμιο Κρήτης και Πανεπιστήμιο Θεσσαλίας. Στο πλαίσιο της εκδήλωσης, θα πραγματοποιηθούν εκλαϊκευμένες ομιλίες σχετικά με τις δράσεις του Δικτύου, όπως έχουν διαμορφωθεί βάσει των εξής στόχων του:

* Την ίδρυση Εθνικού Μητρώου Νευροεκφυλιστικών Νόσων
* Τη δημιουργία Τράπεζας Βιολογικού Υλικού Νευροεκφυλιστικών Νόσων
* Τη βιοχημική και μοριακή ανάλυση βιολογικού υλικού
* Τη διάθεση δωρεάν γενετικών ελέγχων με σκοπό την πρώιμη-προκλινική διάγνωση
* Την εξέλιξη της βιοπληροφορικής
* Την ανάπτυξη κυτταρικών και ζωικών μοντέλων, καθώς και καινούργιων βιολογικών δεικτών
* Την αξιοποίηση των ερευνητικών αποτελεσμάτων προς όφελος της Δημόσιας Υγείας

Στην Ελλάδα οι νευροεκφυλιστικές ασθένειες τείνουν να λάβουν διαστάσεις επιδημίας, καθώς αφορούν δεκάδες χιλιάδες πάσχοντες, αριθμός ο οποίος προβλέπεται να υπερτριπλασιαστεί στις επόμενες δεκαετίες. Με αυτά τα δεδομένα, η συμβολή του ΕΔΙΑΝ, μέσω της αξιοποίησης της έρευνας και της δημιουργίας πολύτιμης τεχνογνωσίας και πρωτοποριακών υποδομών, κρίνεται καίρια και καταλυτική, με πολλαπλά οφέλη τόσο για τους πάσχοντες όσο και για το Εθνικό Σύστημα Υγείας. Για τον μεμονωμένο ασθενή η πρώιμη διάγνωση και η εξατομικευμένη θεραπεία συνεπάγονται αποτελεσματικότερη αντιμετώπιση της νόσου και βελτίωση της ποιότητας ζωής. Για το σύστημα υγείας οι νέες δυνατότητες για ορθολογικό σχεδιασμό της αντιμετώπισης των ασθενών οδηγούν σε οικονομία κλίμακας, με περιστολή περιττών δαπανών. Στην εκδήλωση θα γίνει μία αποτίμηση των δράσεων του Δικτύου και θα τεθούν οι στόχοι και οι προκλήσεις του μέλλοντος, με επίκεντρο τον άνθρωπο και τις διαρκώς μεταβαλλόμενες συνθήκες ζωής στις σύγχρονες κοινωνίες.

Πληροφορίες για το ΕΔΙΑΝ: <https://neuropmnet.gr/>

Εγγραφές στην εκδήλωση: <https://www.eventora.com/el/Events/edian>